Morcego pequeno de ferradura

O morcego pequeno de ferradura (Rhinolophus hipposideros) é a especie máis pequena do xénero Rhinolophus da rexión Paleártica; confúndeselle doadamante co Rhinolophus mehelyi e Rhinolophus euryale. Ten orellas grandes, cunha coloración dorsal parda máis ou menos escura e a parte ventral algo máis clara. As orellas e membranas alares sempre son máis escuras que o pelo do dorso. En estado de repouso envólvese totalmente coa membrana alar.

 talle - corpo de 3,7 a 4,5 cm.
 Envergadura - 19,2 a 29,5 cm. 
 Peso - de 4 a 7 g. 
 Voo - Altura media (4 a 5 m).

 Distribución 

É unha especie paleártica, que se estende lonxitudinalmente dende Irlanda, polo oeste, ata Caxemira polo leste. Ten unha ampla distribución latitudinal, que abarca dende as zonas montañosas de Etiopía e o Sudán, ata o sur de Alemaña e Polonia.

 Hábitat 

É de marcado carácter cavernícola, prefire áreas de cuberta vexetal arbustiva e arbórea, con presenza de augas superficiais. É capaz de ocupar altitudes moi amplas, con límite superior de 2.000 metros.

A reprodución prodúcese en colonias maioritariamente de femias. Teñen unha soa cría anual e as femias son fértiles dende os dous anos.

Aliméntanse principalmente de dípteros e nematóceros, aínda que en ocasións capturan presas sobre o chan.

 Ameazas 

Como a todas as especies de morcegos, as ameazas máis comúns son a destrución do hábitat e o uso indiscriminado de pesticidas agrícolas e forestais.

 Véxase tamén 

 Outros artigos 
 Catálogo galego de especies ameazadas
 Ligazóns externas 
 Rhinolophus hipposideros, en Wilson, D. E. & Reeder, D. M. (editors). 2005. Mammal Species of the World. A Taxonomic and Geographic Reference (3rd ed). 

Categoría:Quirópteros
Categoría:Mamíferos de Galicia
Categoría:Animais descritos en 1800